OČKO  9/2022 september
mesačník pre nevidiacich a slabozrakých Nitrianskeho kraja. S podporou Mesta Nitra vydala SINA Nitra n.o. a KR  ÚNSS Nitra, Nedbalova 540/17, 949 11 Nitra
0911/328 921, 0911/328922, hovoriaciweb@gmail.com
Obsah
Biela pastelka 2022
Kto nás podporuje
Ako budeme “pastelkovať” v Nitre?
Qardo a kolky v septembri
Krúžky opäť začínajú žiť
Držte palce našim účinkujúcim
Prežili sme pekné a pestré leto
Krajské stredisko ÚNSS Nitra – potrebujete našu pomoc?
Otázka pre kandidátov na primátora mesta Nitra....................4

Hotel Jantár Dudince 2. - 7. 10. 2022 - Posledné 2 voľné miesta, cena 225 € zahŕňa celodennú stravu, 8 procedúr.
Biela pastelka 2022
„Lásku na prvý pohľad vnímajú nevidiaci dotykom, sluchom či nádychom“. To je tohtoročné motto našej zbierky. Hlavný zbierkový deň bude  piatok 23. september 2022. V slovenských mestách a obciach budú dobrovoľníci v tričkách so zbierkovým logom ponúkať ľuďom opäť biele pastelky za dobrovoľný príspevok. Sú aj ďalšie možnosti ako prispieť napr. darcovskou SMS v hodnote 2 € na č.820 v sieťach všetkých mobilných operátorov alebo vložením príspevku na účet Bielej pastelky: SK23 1111 0000 0014 3025 8006.
Kto nás podporuje
Ambasádormi Bielej pastelky sú Adela Vinzeová, Robo Roth a Fero Joke. 
Od 1. do 30. septembra bude zákazníkom siete lekární Dr. Max ponúknutá možnosť pridať k svojmu nákupu virtuálnu pastelku. Pokiaľ sa rozhodnú nenakupovať, upriamia ich pozornosť na podporu VZ.
Dôkazom usilovnej práce agentúry Promiseo, ktorá vytvorila vizuál a tohtoročné motto Bielej pastelky, svedčí fakt, že sa zapáčili aj tvorcom webovej stránky Ads of the World, teda Reklamy sveta. Do jej obsahu vyberajú tie najoriginálnejšie reklamné kampane. 
Ako budeme “pastelkovať” v Nitre?
Naša ZO zabezpečuje zbierku v školách v okrese Nitra a v meste Topoľčany, Krajské stredisko v školách v meste Nitra. Kto by nám chcel akokoľvek pomôcť, budeme radi. Účinné a možno nie tak zložité je umiestnenie pokladničky v nejakom obchodíku, kaderníctve alebo vo firme. Dôležité je však nám resp. na krajskom stredisku o tom vopred povedať, pretože ide o tzv. stacionárnu pokladničku s možnosťou umiestnenia do decembra, ktorá má iné číslovanie. Pomocou pre nás je aj doručenie či vyzdvihnutie pasteliek v niektorej zo škôl.
Na www.bielapastelka.sk a sociálnych sieťach „Biela pastelka“ nájdete aktuálne informácie.

   820 SMS v hodnote 2 €

Qardo a kolky v septembri
Qardo mimoriadne vo štvrtok 15. septembra o 10.00 h.
Ruské kolky v pondelok 12. septembra o 13:30 h., obidve akcie v stredisku na Nedbalovej v Nitre.
Krúžky opäť začínajú žiť
Radka každý pracovný štvrtok od 9:30 h., Kondičné cvičenie utorky  o 15:30h., Radosť pondelky od 9:30 h.  
Držte palce našim účinkujúcim
Naše skupiny Radosť, Radka a Domovina dostali ponuku od Sjednocenej organizácie nevidomých a slabozrakých predviesť svoju tvorbu na prehliadke záujmovej umeleckej činnosti nevidiacich a slabozrakých v ČR 29.9.-1.10. vo Vsetíne. 
Prežili sme pekné a pestré leto
19.7. medzi nás so zaujímavým rozprávaním prišla Janka Buršáková účinkujúca sudkyňa zo seriálu Súdna sieň a poslankyňa MZ Nitra. V piatok 12. augusta sme sa stretli pred pódiom na pešej zóne a vypočuli si Bieločierny koncert, na ktorom účinkovali Divadlo Zrakáč, Peter Zbranek s Viktóriou Linnen a skupina Kyklop Band s ČR. Pešia zóna sa riadne zaplnila aj vďaka tomu, že docestovalo 35 divákov zo ZO ÚNSS Hlohovec.
Zájazd na Hontiansku parádu sa síce pre malý záujem nekonal, ale štátny sviatok 1. septembra sme si to na festivale remesiel a chutí užili. V autobuse nás bolo 33, presne toľko, ako 24. júna na zájazde do Banskej Štiavnice. Najbližšie sa ôsmi z nás tešia na Jazzovú plavbu s Petrom Lipom 9.septembra.
Krajské stredisko ÚNSS Nitra – potrebujete našu pomoc?
Zhoršuje sa Vám zrak, nestačia Vám na čítanie okuliare, ani bežne zakúpená lupa? Alebo ste si v minulosti vybavili lupu a ani tá Vám už na čítanie nestačí? Sme tu pre Vás: odskúšame s Vami optické aj elektronické čítacie lupy a pomôcky, vysvetlíme ich význam, pomôžeme Vám ich vybaviť a naučíme Vás ich používať. Pre nevidiacich máme k dispozícii na odskúšanie pomôcky s hlasovým výstupom (indikátor hladiny, hodinky, mobilné telefóny, kuchynskú aj osobnú váhu, ...). Poskytneme Vám sociálno-právne poradenstvo (napr. ako si vybavíte peňažné príspevky,..). Po dohode nás môžete navštíviť na KS ÚNSS v Nitre na Nedbalovej 17, alebo Vás navštívime u Vás doma. Kontaktujte nás:
Mgr. Petra Ajdariová – vedúca KS ÚNSS – 0905469649
Mgr. Lucia Gálová – soc.pracovníčka – 0949272205
Mgr. Erika Šodorová – inštruk. soc.rehab. – 0911636421.

Otázka pre kandidátov na primátora mesta Nitra
Všetkých kandidátov sme oslovili e-mailom a ich odpovede nájdete na www.hovoriaciweb.sk a na našom fb.
Akým spôsobom by ste v rámci svojich kompetencií chceli prispieť k zlepšeniu životných podmienok zdravotne znevýhodnených občanov v meste Nitra a to v oblastiach:
-  skvalitnenia sociálnych služieb
-  odbúravania architektonických a komunikačných bariér
-  zlepšenia prístupnosti ďalších služieb, kultúrno-spoločenských, športových a voľnočasových aktivít.

Očko 9/2022 – spracoval Josef Zbranek